Belém do Para, Brazil, 2009
اولوسلارآراسی ایجتماعی فوروم
پان-آمازون خالقلاری اولوسلارآراسی ایجتماعی فوروما قاتیلدیقلاری ایلده، بیز قادینلار دونیانین فرقلی یئرلریندن بئلئم ده بیر آرایا گلمیشیک، یئرلی قادینلار و سیاسی وطنداشلار اولاراق، اورمان منطقه لریندن گلن خلقلرین قادینلاری نین، توپلوملاری میزین کولتورئل فرقلیلیکلرینین چرچیوهسینده، فمینیسمین زنگینلشمهسینده واولوسلارآراسی آتا بئیلیک (پدرسالاری) کاپیتالیست سیستمینین علئیهینه اولان فمینیستی موجادیلهلرین گوجلنمهسیندهکی پایلارینا و یاردیملارینا تأکید ائتمکده ییک.
دونیا فرقلی بوحرانلار گئچیرمکده و بودا بونو گؤستریر کی بو سیستم دوام ائتمهیهجکدیر. مالی، یئمک، ایقلیم، و انرژی بوحرانلاری بیربیریندن آیری اولایلار دئییللر، بلکه هر شئیدن اؤنجه بونلار مدلین اؤز ایچیندهکی بوحرانی گؤستریرلر کی ایشین و یاشاییش چئورهسینین ایضافه ایستیثماراولمالارینا و ایقتیصادداکی مالی سوفتهبازلیقلارا دایانیر.
بیزلر بو بوحرانلارا چاره تاپماق اوچون بازار منطیقینه دایانان راحاتلاییجی جوابلارلا راضیلشمیریق. بو یالنیز او سیستمین دوام ائتمهسینه سبب اولاجاقدیر. بو سیستمه بیر آلتئرناتیو گلیشدیرمهلیییک. بیزلر بیتکی- یاناجاقینی و کاربونی مادهلرین اعتباری بازارلارینی، یاشاییش چئورهسی و انرژی بوحرانینا بیر چاره گؤرن دوشونجه نین علئیهینهییک. بیز فمینیست قادینلار، تولید و مصرف مدلینین دییشمهسینی ایستییریک.
بیز تأکید ائدیریک کی ژئنلرین دییشمهسی ایله اولوشان یئمک مادهلری، یئمک بوحرانینا بیر چاره دئییلدیر. بیزیم آلتئرناتیویمیز یئمک قایناقلارینا میللی حاکیمیتین اویقولانماسی وائکولوژیک- زیراعی تولیدین گلیشمه سیدیر.
ایقتیصاد و مالی بوحرانلا ایلیشکیده، بیز بانکالاری و تیجارتی قورتارما آماجییلا میلیونلارجا دولاری اینسانلارین جیبیندن چیقارتمانین علئییهینهییک. بیز فمینیست قادینلار ایستیخدامین دستکلنمهسینی و اویقون بیر قازانجدان فایدالانما حققینی ایستهییریک. بو سیستمی قوروما تشبوثلرینین بیزیم ضرریمیزه اولمالارینی قبول ائتمهمیز مومکون دئییلدیر. گئنیش ساییدا ایشدن چیقارمالار، ایجتیماعی ساحهلردهکی هزینهلرین آزالدیلماسی و بئله بیر اورتیم (تولید) مدلینین تأکیدله اویقولانماسی، تولیدین تکرارلانماسی اوچون داها چوخ ایش گرکدیریر و بئله بیریاشاییشین دوام ائدیلمهسینه سبب اولور و بو مستقیمأ بیز قادینلارین یاشاییشینی ائتکی لهییر.
بو سیستم اولوسلارآراسی ساحهده اؤزونو قبول ائتدیرمک اوچون میلیتاریزه ائتمهیه و سیلاحلارا متوسیل اولموشدور. سوی قیریمینا سبب اولان نیظامی موجادیله لر اعمال اولونور و قادینلاری ساواش غنیمتی اولاراق گؤروب، جینسی شیددتی بیر ساواش اسلحهسی اولاراق قوللانیر. بوتون اینسانلار زورلا بیر بؤلگهدن باشقا بؤلگهیه گؤندریلیر و اورادا سیاسی قاچاقلارکیمی یاشامایا مجبور اولور. بو نیظامی موجادیلهلرده قادینلارین علئیهینه اویقولانان شیددت، اونلاری اؤلدورمک، و اینسانلیغین علئیهینه اولان باشقا جینایتلر هرگون چوخالیرو بو جینایتلری ایشلهینلر کامیل امنیتده یاشاییرلار.
بیز فمینیست قادینلار، اینسانلارین بیربیرلری ایله، اینسانلارین چئورهلری ایله اولان ایلیشکیلرینین اساسی شکیلده دییشمهلری نی، لئزبیینلرین علئیهینه اولان شیددت (lesbophobia) و گونوموزه قدر حاکیمیتینی سوردورن آتا بئیلیگه دایانان ایرقچیلیغین بیتمه سینی ایستییریک.
بیز بدنیمیزین و جینسللیگیمیزین باشقالاری طرفیندن کنترل ائدیلمهسی نین سونا ائرمهسینی ایستهییریک. بیز اؤز یاشاییشیمیز و یاشادیغیمیز بؤلگه حاققیندا اؤزگور سئچیمه صاحیب اولما حاققینی ایستییریک. قادینلارین ایستیثمارینا دایانان توپلومون تکرار تولید اولماسینین علئیهینه ییک.
بیزساواش و نیظامی بؤلگه لرده یاشایان قادینلارلا بیرلیکده لیگیمیزی اعلام ائدیریک، بیز هاییتیدهکی باجیلاریمیزین سسلرینه سس وئریب و اوراداکی نیظامی ایشغالچیلارین سبب اولدوغو شیددتی قیناییریق. بیزکلمبیادا، کنگودا و ساییسیز قادینلاری کی هر گون بو اؤلکه لرده نیظامی شیددتین قاباغیندا دایانیرلار دستکلییریک. بیز آمئریکانین نیظامی ایشغالینا معروض قالان عراقلی قادینلارلا بیرلیکده لیگیمیزی اعلام ائدیریک.
ایندی غزه شریتینده ایسرائیلین نیظامی سالدیریلارینا معروض قالان فیلیسطینلی قادینلارلا بیرلیکده لیگیمیزی اعلام ائدیب و اورتادوغودا ساواشین بیتمهسی اوچون موجادیلهیه قاتیلیریق.
باریشدا و ساواشدا آتا بئیلیک و ایرقچیلیغین شیددتینین قوربانیلری اولان قارا دریلی و جوان قادینلاری دستکلییریک.
عئینی شکیلده باجیلاریمیزین هیدروالکتریک سدلرین، آغاج و معدن کومپانیلرین، آمازوندا و بوتون دونیاداکی بؤیوک پروژهلرین علئیهینه اولان ساواشلارینی و بو ایستیثمارلارین علئیهینه اولدوقلاری اوچون تعقیب آلتیندا اولان هر کسی دستکلهییب و اونلارلا بیرلیکده لیگیمیزی اعلام ائدیریک. سو حققی اوچون ساواشانلارلا بیرلیکده لیگیمیزی اعلام ائدیریک.
کورتاژ و یا بو حققی ساووندوقلاری اوچون جینایی تعقیب آلتیندا اولان قادینلاری دستکلییریک، هر زاماندان داها گوجلو رادیکال و موحافیظه کار سالدیریلارلا ساواشماق اوچون بیرلیکده اولوب، کورتاژا احتیاجی اولان قادینلارین قانونی حقلری و امنیتلرینین قارانتی آلتینا آلینماسینی دستکلییریک. بیز معلول قادینلارین بوتون ایمکانلاردان ایستیفاده ائده بیلمهلری اوچون موجادیلهلرینی، گؤچمن قادینلارین اؤزگور گئدیش گلیش حقلری نی دستکلییریک.
بوتون بو قادینلار و اؤزوموز اوچون فمینیستی حرکتلری حاکیم سیاستین قاباغیندا دایانان بیر گوج اولاراق دستکلییریک و عئینی شکیلده قادینلارین اؤز یاشاییشلارینی و بیزیم توپلوملاریمیزی دئییشدیرمک اوچون اؤزلری نی اورقانیزه ائتمه تشبوثلرینی، دییالوقلارینی و ایجتماعی حرکتلرینی دستکلییریک.
8 مارس دا و 2010 ایلینین «اولوسلارآراسی آکسیون هفتهسینده» بوتون دونیاداکی فادینلار اولاراق بیزه شیددت اویقولایان و بیزی ایستیثمار آلتیندا توتان کاپیتالیست و آتا بئیلیک سیستمین علئیهینه بیرلشیریک. خیابانلاردا و ائولریمیزده، اورمانلاردا و کندلرده موجادیلهلریمیزده و گونلوک یاشاییشیمیزین ساحهلرینده عوصیان و حرکتیمیزی گؤسترجه ییک.
بیر فوریه 2009 ، بئلئم دو پارا، برزیل.
http://www.ilga.org/news_results.asp?LanguageID=1&FileID=1229&ZoneID=7&FileCategory=1
por_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab zsm_Latn